SET เสี่ยงรูด 3 วันติด หลัง “ดาวโจนส์ฟิวเจอร์” ดิ่งต่อเกือบ 200 จุด
SET เสี่ยงรูด 3 วันติด หลัง "ดาวโจนส์ฟิวเจอร์" ดิ่งต่อเกือบ 200 จุด
7 ก.พ. 2561

ผู้สื่อข่าวรายงานว่า ณ เวลา 17.45 น. ตามเวลาไทย ดัชนีดาวโจนส์ล่วงหน้า (Dow Jones Futures) ลบ 192 จุด หรือ 0.80% สู่ระดับ 23,746 จุด ขณะที่ดัชนีดาวโจนส์นิวยอร์กอยู่ที่ระดับ 24,345.75 จุด ลบ 1,175.21 จุด หรือ 4.60% จึงคาดว่าดัชนีดาวโจนส์หลังเปิดตลาดฯในคืนนี้ (6 ก.พ.) จะยังคงปรับตัวลดลงอย่างต่อเนื่อง
โดยปัจจัยที่ส่งผลให้ดัชนีดาวโจนส์ปรับตัวลดลงอย่างหนักมีสาเหตุมาจากหลังการพุ่งขึ้นของตัวเลขจ้างงานและค่าแรงในสหรัฐได้ส่งผลให้เกิดความวิตกกังวลว่าอัตราเงินเฟ้อจะพุ่งขึ้นอย่างรวดเร็ว และอาจทำให้ธนาคารกลางสหรัฐ (เฟด) ปรับขึ้นอัตราดอกเบี้ยเร็วกว่าคาด ส่งผลให้เมื่อคืนนี้ (5 ก.พ.61) ดัชนีดาวโจนส์ตลาดหุ้นนิวยอร์กปิดปรับตัวลงหนักสุดเป็นประวัติการณ์เกือบ 1,700 จุด
ทั้งนี้ จึงเป็นที่น่าจับตาว่า หากในคืนนี้ ดัชนีดาวโจนส์ยังคงปรับตัวลดลงต่อ จะส่งผลให้ดัชนีหุ้นไทยในวันพรุ่งนี้ (7 ก.พ.) จะปรับตัวลดลงต่อเนื่องเป็นวันที่ 3 นับตั้งแต่ดัชนีปิดที่ระดับ 1,810.32 จุด ลดลง 17.03 จุด หรือ 0.93% มูลค่าการซื้อขาย 7.66 หมื่นล้านบาท เมื่อวันที่ 5 ก.พ.61
ด้านนายณัฐชาต เมฆมาสิน ผู้ช่วยกรรมการผู้จัดการฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเช้านี้ปรับตัวลงตามตลาดหุ้นทั่วโลก โดยตลาดหุ้นในภูมิภาคเอเชียเช้านี้ต่างติดลบ โดยเฉพาะเอเชียเหนือร่วงแรงราว 5-6% ขณะที่ตลาดเอเชียใต้ติดลบกว่า 2% ซึ่งตลาดหุ้นไทยก็ถือว่า inline ตลาดเพื่อนบ้าน
ทั้งนี้ จะเห็นได้ว่าอัตราผลตอบแทนจากพันธบัตรของสหรัฐฯ (Bond Yield) เริ่มอ่อนตัวลงบ้างแล้ว เพราะเงินทุนได้มีการถูกโยกจากตลาดหุ้นไปเข้าตลาดพันธบัตรมากแล้ว หลังผลตอบแทนขึ้นมาดีกว่า แต่เชื่อว่าการปรับฐานของตลาดฯจะกินเวลาแค่ 1-2 สัปดาห์ก็น่าจะจบได้
อิีกทั้ง นายณัฐชาติ กล่าวว่า การปรับฐานของ Bull Market ถือเป็นเรื่องปกติ เพราะขึ้นไปมากในช่วงก่อนหน้านี้ ส่วนบ้านเราปัจจัยที่ทำให้ตลาดปรับตัวลงแรงมาจากแรงขายของ 4 กลุ่ม คือ นักลงทุนต่างชาติ ที่วานนี้ขายสุทธิหุ้นไทย, นักลงทุนสถาบันในประเทศ ต้นทุนกลุ่มนี้อยู่ที่ระดับดัชนี 1,810 จุด
โดยหากหลุดจากแนวนี้มากก็ทำให้กองทุนบางแห่งขายทิ้งเพื่อ Stop loss ต่อมาก็เป็นแรงขายจากพวก Block Trade ถ้ามีการขายปิดสถานะที่เปิดไว้ ก็ทำให้โบรกเกอร์ต้องปิดสถานะด้วยเช่นกัน โดยการขายหุ้นในกระดานหลักด้วย อีกกลุ่มเป็น Robot Trading เมื่อถึงที่ตั้งไว้ก็จะขายออกได้ ส่งผลให้ SET ปรับลงลึก
ขณะที่ดัชนีหุ้นไทย ปิดตลาดวันนี้ อยู่ที่ระดับ 1,788.43 จุด ลดลง 21.89 จุด หรือ 1.21% มูลค่าการซื้อขาย 1.24 แสนล้านบาท